Document ID: /fineweb-2-swissfilter-quality_10-filterrobots/filtered/05600.jsonl.gz/114

Svako od vas može da nabroji u deliću sekunde bar pet filmova Toma Henksa i baš njegove filmove možemo svaki put da gledamo kada na njih nabasamo na televiziji. Dosad je dobio dva Oskara za glavne uloge u dramama "Filadelfija" i "Forest Gamp", a bio je nominovan ukupno pet puta. Zanimljivost u vezi sa ovim glumcem jeste što je primio pravoslavnu veru kada je stupio u brak sa Ritom Vilson, takođe glumicom. Kada odlučite da se venčate sa nekim i da imate decu, onda morate da odlučite i kakvo duhovno nasleđe ostavljate toj deci – rekao je jednom prilikom Henks koji se 1988. godine venčao u istoj crkvi u kojoj je njegova supruga krštena. Kasnije su taj obred prošla i dvojica njihovih sinova. A kada su ga pitali koja je tajna njihovog srećnog braka, imao je najjednostavniji mogući odgovor. - Tajna? Nema tu tajne. Mi se jednostavno volimo. To je naša vodilja u svemu. Da je i privatno duhovit i sjajan čovek, a ne samo kao glumac na velikom platnu, govore i ovi podaci: Nakon što se pojavio u komediji “Lari Kraun” mnogi su se složili da se ne radi o njegovom najboljem filmu. Dok se film još prikazivao, na benziskoj pumpi je sreo dva obožavatelja koja su mu iskreno rekla šta misle o filmu. Odmah potom je iz novčanika izvadio 25 dolara i platio im bioskopske ulaznice. Poznata je i sutuacija kada je, šetajući Central parkom, naišao na venčani par koji se fotografisao. I nije ih zaobišao, već im je upao u kadar i ulepšao najradosniji dan. - Fotka se sa običnim svetom, komunicira sa njima preko društvenih mreža, voli svoju suprugu i u karijeri nema nijedan skandal vredan pomena.